BDMS วิ่ง 3% หลังโชว์กำไร Q1 สูงกว่าคาด โต 157% รายได้รักษาผู้ป่วยต่างชาติ-โควิดหนุน
BDMS วิ่ง 3% หลังโชว์กำไร Q1 สูงกว่าคาด โต 157% แตะ 3.40 พันลบ. อานิสงส์รายได้รักษาผู้ป่วยต่างชาติและรายได้เกี่ยวกับโควิดหนุน
BDMS วิ่ง 3% หลังโชว์กำไร Q1 สูงกว่าคาด โต 157% แตะ 3.40 พันลบ. อานิสงส์รายได้รักษาผู้ป่วยต่างชาติและรายได้เกี่ยวกับโควิดหนุน
12 พ.ค. 2565

ผู้สื่อข่าวรายงานว่าวันนี้ (12 พ.ค. 2565) ราคาหุ้น บริษัท กรุงเทพดุสิตเวชการ จำกัด (มหาชน) หรือ BDMS ณ เวลา 16:20 น. อยู่ที่ระดับ 25.75 บาท เพิ่มขึ้น 0.75 บาท หรือ 3% โดยทำจุดสูงสุดที่ 25.75 บาท และทำจุดต่ำสุดที่ 25 บาท ด้วยมูลค่าการซื้อขาย 1.43 พันล้านบาท

บล.กรุงศรี ระบุในบทวิเคราะห์ ว่า BDMS รายงานงบไตรมาส 1/2565 มีกำไรสุทธิอยู่ที่ 3.40 พันล้านบาท เติบโต 157% จากงวดเดียวกันของปีก่อน และเติบโต 31% จากไตรมาสก่อน โดยกำไรสูงกว่าประมาณการของทางฝ่ายวิจัยและ Consensus และคิดเป็น 38% ของประมาณการปี 2565 ของทางฝ่ายวิจัยหนุนจากทั้งรายได้จากผู้ป่วยต่างชาติและรายได้เกี่ยวกับโควิด โดยจำนวนผู้ป่วยต่างประเทศและผู้ป่วยโควิดเพิ่มขึ้น ซึ่งการฟื้นตัวของจำนวนผู้ป่วยต่างประเทศหลังการเปิดประเทศตั้งแต่ 1 พ.ย. 2564 ทำให้รายได้ผู้ป่วยต่างประเทศสูงขึ้น 30% จากไตรมาสก่อน เป็น 4.90 พันล้านบาท แตะระดับ 81% ของรายได้ก่อนโควิด และคิดเป็น 22% ของรายได้รวมเทียบกับ 18% ในไตรมาส 4/2564 จากการระบาดของโอไมครอนทำให้รายได้เกี่ยวกับโควิดสูงขึ้น 18% จากไตรมาสก่อน เป็น 4.20 พันล้านบาทคิดเป็น 19% ของรายได้รวมเทียบกับ 17% ในไตรมาส 4/2564 รายได้ที่ไม่ใช่โควิดจากผู้ป่วยไทยลดลง 4% จากไตรมาสก่อน เป็น 1.31 หมื่นล้านบาท
อย่างไรก็ตามรายได้ผู้ป่วยไทยรวมทรงตัวจากไตรมาสก่อน ที่ 1.70 หมื่นล้านบาท สูงกว่าระดับก่อนโควิด 25% อัตราการครองเตียงแตะระดับสูงสุดใหม่ที่ 80% (โควิด 87% และไม่ใช่โควิด 76%) ในไตรมาส 1/2565 เทียบกับ 70% ในไตรมาส 4/2564 ทำให้การประหยัดจากขนาดสูงขึ้น ทำให้กำไรสุทธิสูงขึ้น 31% แม้ว่ารายได้เพิ่มขึ้นเพียง 6% สัดส่วนค่าใช้จ่าย SG&amp;A ต่อ รายได้ลดลง 420bps เป็น 17.5%, ส่วนอัตรา EBIT เพิ่มขึ้น 340bps เป็น 20.5%, อัตรา EBTIDA เพิ่มขึ้น 270bps เป็น 27%, อัตรากำไรสุทธิ 280bps เป็น 15%
ทั้งนี้คงคำแนะนำ “ซื้อ” ทางฝ่ายวิจัยคาดกำไรจะลดลงเล็กน้อยจากไตรมาสก่อน ในไตรมาส 2/2565 เนื่องจากรายได้เกี่ยวกับโควิดและผู้ป่วยต่างประเทศลดลง และรายได้จากผู้ป่วยไทยโรคไม่เร่งด่วนไม่สามารถชดเชยได้ BDMS จะประหยัดดอกเบี้ย 25 ล้านบาทต่อไตรมาส หลังชำระคืนหุ้นกู้ 2.50 พันล้านบาท ในไตรมาส 1/2565 บริษัทมีสถานะเงินสดสุทธิ (net cash) 2.80 พันล้านบาท ณ สิ้นมี.ค.